[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.7.2007

COM(2007) 411 окончателен

2007/0141 (COD)

Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Директива 2003/54/EО по отношение на прилагането на някои разпоредби спрямо Естония

(представено от Комисията)

ОБЯСНИТЕЛЕН МЕМОРАНДУМ

С Акта за присъединяване, на Естония е даден преходен период до 31 декември 2008 г. за да приложи член 19, параграф 2 от Директива 96/92/ЕО, отнасящи се до постепенното отваряне на пазара на електроенергия. След обмен на информация, на 28 юни 2004 г. Съветът прие Директива 2004/85/ЕО, изменяща Директива 2003/54/ЕО по отношение на прилагането на някои разпоредби спрямо Естония, която продължи действието на исканата дерогация до 31 декември 2012 г.

С решение от 26 ноември 2006 г. Съдът на Европейските общности частично анулира Директива 2004/85/ЕО. Това частично анулиране не се дължи на съдържанието на Директива 2004/85/ЕО, а на избора на правно основание от страна на Съвета (член 57 от Договора за присъединяване, вместо член 95 от Договора за ЕО). Като се има предвид, че причините за предоставяне на Естония на дерогация от прилагането на член 21, параграф 1, букви б) и в) (отваряне на пазара) от Директива 2003/54/ЕО след 31 декември 2008 г. остават в сила, тази директива трябва да бъде съответно изменена със същия текст като този на Директива 2004/85/ЕО, но на подходящото правно основание.

2007/0141 (COD)

Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Директива 2003/54/EО по отношение на прилагането на някои разпоредби спрямо Естония

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейската общност, и по-специално член 47, параграф 2, член 55 и член 95 от него,

като взеха предвид предложението на Комисията[1],

като взеха предвид становището на Европейския икономически и социален комитет[2],

след консултиране с Комитета на регионите[3],

като действат в съответствие с процедурата, предвидена в член 251 от Договора[4],

като имат предвид, че:

1. По време на преговорите за присъединяване Естония се позова на специфичните характеристики на нейния електроенергиен сектор, за да поиска преходен период за прилагането на Директива 96/92/ЕО на Европейския парламент и на Съвета от 19 декември 1996 г. относно общите правила за вътрешния пазар на електроенергия[5].

2. В приложение VІ към Акта за присъединяване, на Естония бе отпуснат преходен период до 31 декември 2008 г. за прилагането на член 19, параграф 2 от Директива 96/92/ЕО, свързан с постепенното отваряне на пазара.

3. Декларация № 8, приложена към Договора за присъединяване, призна освен това, че специфичната ситуация, свързана с преструктурирането на сектора на нефтения битум в Естония, ще изисква специални усилия до края на 2012 г.

4. Директива 96/92/ЕО бе заменена от Директива 2003/54/ЕО на Европейския парламент и на Съвета от 26 юни 2003 г. относно общите правила за вътрешния пазар на електроенергия и отменяща Директива 96/92/ЕО[6], която трябваше да бъде приложена до 1 юли 2004 г. и която имаше за последица ускоряване отварянето на пазара на електроенергия.

5. С писмо от 17 септември 2003 г. Естония отправи искане за неприлагане на член 21, параграф 1, буква б) от Директива 2003/54/ЕО по отношение на отварянето на пазара за небитови потребители до 31 декември 2012 г. В допълнително писмо от 5 декември 2003 г. Естония посочи, че планира да постигне пълното отваряне на пазара, предвидено в член 21, параграф 1, буква в) от същата директива, до 31 декември 2015 г.

6. Искането на Естония се основава на убедителен план за преструктуриране на сектора на нефтения битум, разчетен до 31 декември 2012 г.

7. Нефтеният битум е единственият реален местен енергиен ресурс в Естония, като местното производство съставлява близо 84 % от световното производство. 90 % от електричеството, произвеждано в Естония, е от това твърдо гориво. Следователно то е от голямо стратегическо значение за сигурността на доставките в Естония.

8. Одобряването на допълнителна дерогация за периода 2009—2012 г. изглежда е необходимо за гарантиране сигурността на инвестициите в електроцентрали и сигурността на доставките в Естония, като същевременно позволява да бъдат решени сериозните екологични проблеми, породени от тези централи.

9. На 28 юни 2004 г. Съветът прие Директива 2004/85/ЕО, която предоставя исканата дерогация.

10. С решение от 28 ноември 2006 г. по дело C-413/04, Парламент/Съвет[7], Съдът на Европейските общности анулира Директива 2004/85/ЕО в частта ѝ за предоставяне на Естония на дерогация от прилагането на член 21, параграф 1, букви б) и в) от Директива 2003/54/ЕО след 31 декември 2008 г. и наложи съответно задължение да осигури само частично отваряне на пазара, съставляващо 35 % от потреблението към 1 януари 2009 г., както и задължение да съобщава ежегодно праговете на потребление, разширяващи кръга на привилегированите крайни потребители.

11. Това частично анулиране не е мотивирано от съображения, отнасящи се до съдържанието на Директива 2004/85/ЕО, а се дължи на неправилния избор на правно основание.

12. Като се има предвид, че причините за предоставяне на Естония на дерогация от прилагането на член 1, параграф 1, букви б) и в) от Директива 2003/54/ЕО след 31 декември 2008 г. остават в сила, тази директива трябва да бъде съответно изменена, със същия текст като този в Директива 2004/85/ЕО, но на подходящото основание,

ПРИЕХА НАСТОЯЩАТА ДИРЕКТИВА

Член 1

Член 26, параграф 3 от Директива 2003/54/EО се заменя със следното:

„3. На Естония се предоставя временна дерогация от прилагане на член 21, параграф 1, букви б) и в) до 31 декември 2012 г. Естония взема мерките, необходими за отваряне на електроенергийния ѝ пазар. Това се осъществява постепенно в течение на референтния период с цел пълното отваряне на пазара до 1 януари 2013 г. На 1 януари 2009 г. отварянето на пазара трябва да обхваща поне 35 % от потреблението. Естония ежегодно съобщава на Комисията праговете на потребление, разширяващи кръга на привилегированите крайни потребители."

Член 2

Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива най-късно до 1 юли 2007 г. Те незабавно съобщават на Комисията текста на тези разпоредби.

Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът за позоваване се определят от държавите-членки.

Член 3

Настоящата директива влиза в сила в деня след нейното публикуване в Официален вестник на Европейския съюз .

Член 4

Адресати на настоящата директива са държавите-членки.

Съставено в Брюксел,

За Европейския парламент За Съвета

Председател Председател

[1] …

[2] …

[3] …

[4] …

[5] ОВ L 27, 30.1.1997 г., стр. 20.

[6] ОВ L 176, 15.07.2003 г., стр. 37. Директива, последно изменена с Директива 2004/85/ЕО (ОВ L 236, 7.7. 2004 г., стр. 10).

[7] ECR [2006] I-11221